多稼亭前兩株梅盛開
作者：楊萬里
朝代：宋

paragraphs: 翟園看梅不滿眼，載酒何曾傾一盞。
空有千株半未花，欲剪一枝無可揀。
歸來却登多稼亭，玉妃驟降千娉婷。
素羅衣裳濯瑶水，珠宮樓閣開銀屏。
國香萬斛量不盡，雪嶺諸峰互相映。
身騎白鳳繞瓊林，肝膽透寒骨毛冷。
看來只是兩株梅，如何遣儂心眼開。
花頭密密紛無數，萼萼枝枝砌成樹。
夕陽斜照光燭天，微風欲度遮無路。
君不見侯門女兒真箇癡，獺髓熬酥滴北枝。
又不見畫工兔穎矜好手，冰水和鉛描玉肌。
先生不能奄有二子者，報答風光只有詩。
今夕不醉仍無歸。